Sag om krav på erstatning for tabt arbejdsfortjeneste og godtgørelse for svie og smerte i anledning af en ulykke under arbejde for sagsøgte
Ret: Københavns Byret (1. instans)
Faggruppe: Civilsag — Almindelig civil sag
Sagsemner: Ansættelsesforhold;

/

Københavns Byret

DOM

Afsagt den 15. april 2010 i sag nr. BS 26B-6543/2008:

Sagsøger
Adresse
By

mod

Greenland Contractors I/S
Indiavej 1
2100 København Ø

Sagens baggrund og parternes påstande.

Denne sag, der er anlagt den 4. november 2008, vedrører sagsøgers krav på
erstatning for tabt arbejdsfortjeneste og godtgørelse for svie og smerte i
anledning af en ulykke under arbejde for sagsøgte.

Sagsøger, har nedlagt påstand om, at sagsøgte, Greenland Contractors I/S,
skal betale 214.263,40 kr. med tillæg af procesrente fra den 4. november
2008.

Kravet er opgjort således:

"...
ERSTATNINGSOPGØRELSE

For perioden 2. april 2007 til 1. september 2007.

For Sagsøger i anledning af arbejdsulykken den 2. april 2007.

Skadelidte blev raskmeldt den 2. september 2007, hvorfor erstatningskravet er
opgjort til denne dato.

TABT ARBEJDSFORTJENESTE:
Skadelidte tjente i perioden 1. januar 2007 til 11. marts 2007 en grundløn på
(595 timer à kr. 118,90) kr. 70.745,50 og tillæg på (595 timer à kr. 36,64) kr.
21.800,80, jf. bilag 2. dvs. i alt kr. 92.546,30 fordelt på 49 dage, hvilket svarer
til en gennemsnitlig dagløn på kr. 1.888,70.

Skadelidte stiger kr. 8,00 i tillæg per 1. april 2007 (fra kr. 36,64 til kr. 44,64),
jf. bilag 3. Dette svarer til en forhøjet gennemsnitlig dagløn kr. 1.985,84 per.
1. april 2007.

STD061446-S01-ST01-K194-T3-L01-M00-\D24



/

Side 2/11

((595 timer á kr. 44,64 + kr. 70.745,50 (grundløn)/ 49 dage = kr. 1.985,84)

Endvidere stiger skadelidtes grundløn med kr. 38,17 per 1. juli 2007 (fra kr.
118,90 til kr. 157,07), jf. bilag 4. Dette svarer til en forhøjet gennemsnitlig
dagløn kr. 2.449,34 per 1. juli 2007.

((595 timer á kr. 157,07) + kr. 26.560,8 (tillæg)/ 49 dage kr. 2.449,34)

For perioden: 02-04-2007 til 30-06-2007

Per 1. april 2007 udgjorde daglønnen kr. 1.985,64.

59 arbejdsdage á kr.
1.985,84 kr. 117.164,56
18,25 % i SH-betaling og feriepenge kr. 21.382,53 kr. 138.547,09

For perioden 01-07-2007 til 01-09-2007

Per 1. juli 2007 udgjorde daglønnen kr. 2.449,34 og søgne- og
helligdagssatsen var overenskomstmæssigt steget til 6,15 %.

45 arbejdsdage á kr.
2.449,34 kr. 110.220,30
18,65 % i SH-betaling og kr. 20.556,09 kr. 130.776,39 
feriepenge

Herefter kr. 269.323,48

Arbejdsmarkedspension:

7,2 % af tabt arbejdsfortjeneste
i perioden 02-04- 2007 til 30-06-2007
af kr. 138.547,09 kr. 9.975,39

7,6 % af tabt arbejdsfortjeneste
i perioden 01-07- 2007 til 01-09-2007
af kr. 130.776,39 kr. 9.939,01 kr. 19.914,40 

Forventet indtægt i sygeperioden kr. 289.237,88

Indtægt i sygeperioden

Arbejdsgiver, jf. bilag 5 kr. 40.634,48
Sygedagpenge, jf. bilag kr. 58.055,00 kr. 98.689,48 

Tabt arbejdsfortjeneste kr. 190.548,40

STD061446-S01-ST01-K194-T3-L01-M00-\D24



/

Side 3/11

SVIE- OG SMERTEGODTGØRELSE, if. bilag 7

02-04-07 -  01-09-07= 153 dage

Ialt 153 dage á kr. 155,00 = kr. 23.715,00 

ERSTATNING I ALT: kr. 214.263,40
...."

Sagsøgte har nedlagt påstand om frifindelse.

Dommen indeholder ikke en fuldstændig sagsfremstilling, jf. retsplejelovens §
218 a.

Oplysninger i sagen.

Det fremgår af Udskrivningsepikrise af 6. maj 2009, at

"...
35-årig mand indlægges fra Thule (Grønland). Faldt 02.04.07 på noget is og
brækkede ve. ankel. Der er fundet trimalleokær fraktur. D. 13.04.07 foretages
osteosyntese med skinne på fibula, medial malleolskrue og en
syndesmoseskrue. Pt. udskrives d. 17.04.07 til fortsat ambulant kontrol.
Syndesmoseskruen skal fjernes inden bandagen seponeres om 8 uger.
..."

Forklaringer.

Der er under sagen afgivet forklaring af sagsøger, Vidne 1 og Vidne 2.

Sagsøger har forklaret, at han har arbejdet i 8 år på Grønland. Han kom
tilbage den 12. september 2007, men sagde op af andre årsager. Han startede
med at arbejde på basen som elektriker. Efter 1 års tid kom han på porthold,
hvor han var et stykke tid. Så søgte han på DEMWS, hvor han arbejdede i 4
år. På ulykkestidspunktet var han tilknyttet portholdet på basen og skulle op at
reparere en port. Hovedbasen var hans primære arbejdsopgave, men han kom
ind imellem på DEMWS - 1 gang om måneden. Den 2. april 2007 mødte han
på basen og fik pakket køretøjet for at tage til DEMWS. Han parkerede på
gårdspladsen uden for selve bygningen som vist på fotoet, bilag 8. Der holdt
en anden bil mellem porten og hovedindgangen. Han gik ind af
hovedindgangen og ringede til security for at få dem til at åbne porten. Han
gik derefter ud, men gled uden for porten på noget is efter at have gået et par
meter. Han var lige ved kanten af ventilationsrørene. Han faldt bagover. Først
troede han ikke, at der var sket noget, men han opdagede hurtigt, at han havde
brækket noget. Underlaget var glat. Solen havde smeltet lidt sne, og i
nattetimerne var det frosset til is. Der var ikke foretaget

STD061446-S01-ST01-K194-T3-L01-M00-\D24



/

Side 4/11

nogen form for glatførebekæmpelse. Overfladen var ruflet på kørebanen på
pladsen i en rundkørsel - men ikke hvor han skulle gå fra bilen hen til porten.
Der var ikke gruset eller gjort andet. Det kunne godt lade sig gøre at gruse.
Det er den bedste og eneste løsning mod glatføre. Der blev gruset ved
hovedindgangen - oftere end ved portene. Han skulle ind ad en anden port end
hovedindgangen. Det er den, der bliver brugt oftest til at køre varer ind og ud.
Hovedindgangen er på samme side af bygningen - ved siden af hvor han faldt
- ca 10 meter derfra. Det var P&B, der leverede gruset, og medarbejderne
grusede - det var deres ansvar at gruse. Der var ikke gruset ved
hovedindgangen den dag, han faldt. Han har aldrig hørt, at grus kunne flyve
op og komme ind i luftindtaget til radaren. Amerikanerne har ikke forbudt
grusning på stedet. Rufling og grading er det samme. Det foretages af en
maskine, der laver dybe riller. Man kunne ikke have gradet på det sted, hvor
han faldt - der var ikke plads til maskinen. Han har set planchen, bilag A. Han
brugte sådanne spykes nogen gange, hvis han syntes, at det var for glat. Det
var en anbefaling at bruge dem, men der var ikke retningslinjer for det. På
ulykkesdagen brugte han dem ikke, da det ville være til stort besvær, når han
skulle ind og ud - de var ikke egnede til at gå på et fast betongulv og op og
ned ad en stige. Det ville besværliggøre hans arbejde at skulle tage dem af og
på hele tiden. Der var ikke nogen, der brugte dem inden for. Han havde dem
på, når han arbejdede uden for i længere tid, og det var glat. Han havde ikke
talt med sin arbejdsleder om brugen af disse sko. Der var ingen retningslinjer
for brugen, men man anbefalede, at man brugte dem, når man var uden for og
havde glatte sko på. Bilag B kender han ikke.

Ulykken skete ca. kl. 06.30. Det var mørkt. Der var belysning på stedet i form
af soliumlamper. Han gik ind ad en dør for at få åbnet porten og gik ud ad
porten, da den blev åbnet. Det var her, bilen skulle køre ind. Her var ikke
gradet, da der ikke var plads til maskinen. Han faldt på kørselsindgangen til
porten, hvor der kører biler. Han havde sikkerhedssko på. Han kan ikke sige
specielt, hvorfor han faldt den dag ud over, at der generelt var glat. Det var en
hverdag. Han havde intet drukket.

Vidne 1 har - via telefon - forklaret, at hun siden 8. oktober 2008 har været
ansat som arbejdsmiljøchef hos sagsøgte. Sagsøgte varetager driften af
Thulebasen, herunder alle installationer. Sagsøgte er et konsortium af 3 store
danske entreprenørfimaer. Thule er defineret som et arktisk ørken område. Fra
15. september til 15. maj er der stormsæson med risiko for arktiske storme.
Temperaturen ligger omkring 18 - 30 frostgrader - også i april. Der er stort set
ikke sket ændringer i relation til foranstaltninger mod risiko for ulykker, siden
hun tiltrådte. Saltning har ingen funktion, når temperaturerne er under 12 - 14
graders frost. Sagsøgte grader vejene, for at man kan få fodfæste på glatte
områder. Alle veje er grusveje. Der grades i videst muligt omfang samtlige
steder på basen, hvor der er gående og kørende trafik. Gradingen foretages af
store entreprenørmaskiner. De har sand og grus til brug for
glatførebekæmpelse. Spykes kan spændes rundt om alle sko. Det er hurtigt og
nemt at gøre. Alle medarbejdere kan - så vidt hun

STD061446-S01-ST01-K194-T3-L01-M00-\D24



/

Side 5/11

ved uden begrænsning - hente spykes på "supply". Det er ikke et krav, at
medarbejderne bruger disse spykes, og de udleveres ikke, medmindre man
beder om det. Det er op til medarbejderne selv at vurdere, om man har behov
for dem til det pågældende arbejde mv. Man anbefaler dem ikke til indendørs
brug. Spykes er derimod effektive uden for. Man kan ikke undgå, at det er glat
på baseområdet. Det kan - som det skete i går - sne umiddelbart efter, at der er
gruset. Vidnet kommer også på DEMWS.
Entreprenørmaskinerne kan ikke komme ind mellem ventilationsrørene som
vist på foto, bilag 8. Parkeringspladsen på DEMWS er på størrelse med en
fodboldbane. Sagsøger var valgt som sikkerhedsrepræsentant og har ifølge
referater deltaget i møder i perioden 10. november 2006 til 6. februar 2007.
Det indebærer, at man er ambassadør for sikkerheden for et sundt
arbejdsmiljø. Informationer med slides om blandt andet sikkerhed vises på
infokanalen på fjernsynet, som alle medarbejdere har på værelset. De fremgår
også på intranettet og er ophængt i butikker.

Vidne 2 har - via telefon - forklaret, at han er manager med ansvar for
snerydningsberedskabet. Han har været ansat hos sagsøgte siden 2004. Person
er leder af afdelingen for vinterberedskab. Vidnet hørte om sagsøgers
tilskadekomst kort efter ulykken. Sagsøger var faldet uden for porten til
DEMWS. Han ved ikke hvorfor. Højst sandsynligt har der været glat. Det var
vintersæson, og der er is og sne belagt hele vinteren. Det er en kendt sag, og
det informeres der om, både ved begyndelsen af vintersæsonen og ved
indledningen af forårsperioden, hvor solens stråler kombineret med nattefrost
gør overfladen glat. Det er dagligdag, at de kæmper med is og sne. De rydder
sne så godt de kan, og den fastkørte sne grader de, så der kommer en ru
overflade. Ofte kommer der sne om natten, og se kan de begynde forfra næste
dag. Maskinerne, der grader, kan ikke komme ind alle vegne og således ikke
helt hen til dørene. De grader som regel om natten, hvor der ikke er så mange
biler på parkeringspladserne. Salt har ingen virkning ved de lave temperaturer.
Man gruser med jævne mellemrum på gader og veje på main base. Der er
aldrig blevet gradet eller gruset på gader og veje op til DEMWS. Virkningen
heraf er for kort i forhold til omkostningerne herved, og de jævnlige kraftige
storme vil få gruset til at forsvinde igen. Vejen ud til DEMWS er 15 - 16 km
lang. De gruser heller ikke området ved indgangen til DEMWS. Folk må gå
ud fra, at der er glat og tage andre midler i brug. Brug af spykes anbefales på
alle sikkerhedsbriefinger og arbejdsmiljømøder og fremgår af slides. Det er
ikke et krav at anvende spykes. Folk kan have andet egnet fodtøj.
Anbefalingen går på udendørs brug. Spykes er overtrækssko, der kan
anvendes til alle sko. De er nemme at tage af og på. Det tager ½ minut.

Vinterperioden er lig stormsæsonen. Der grades med jævne mellemrum på
parkeringspladsen ved DEMWS. Der foretages ikke anden
glatførebekæmpelse på dette område. Det ville give en falsk tryghed, hvis
man grusede, for gruset ville forsvinde i blæsten, og så ville folk forlade sig
på, at der var gruset. Virkningen af grusning kan være forsvundet efter 1

STD061446-S01-ST01-K194-T3-L01-M00-\D24



/

Side 6/11

time, enten fordi det stormer, eller fordi det sner igen. Området er meget mere
udsat end på main base, hvor der også er flere fodgængere og biler. Der er
endvidere den risiko ved grusning, at gruset hvirvles op i luften på grund af
turbulensen og suges ind i luftindtaget på radaren. Derved lukkes filtrene til.
Amerikanerne har ikke modsat sig grusning, men har bedt sagsøgte om at lade
være at gruse. Vidnet har været ude for, at filtrene om sommeren har været
fyldt op med sand, der hvirvles op. Person har fortalt ham, at der aldrig er
blevet gruset uden for main base.

Parternes synspunkter.

Sagsøger har i påstandsdokument af 27. januar 2010 anført følgende:

"...
ANBRINGENDER:

Vedrørende ansvarsgrundlaget:

Sagsøger gør gældende, at sagsøgte har handlet ansvarspådragende i relation
til sagsøger.

Navnlig under de foreliggende omstændigheder, hvor is og sne er en naturlig
og uundgåelig del af arbejdsmiljøet påhviler der i medfør af
arbejdsmiljølovens regler, sagsøgte en forpligtelse til at imødegå disse
problemer.

På det sted, hvor ulykken skete, var der ikke taget skridt til at reducere
risikoen for glideskader.

Hertil kommer, at det ikke var almindeligt at anvende de omtalte “spykes” .

Vedrørende erstatningsopgørelsen:

Som det er anført i bilag I, kunne sagsøger forvente væsentlige stigninger i sin
indkomst i perioden efter ulykken.

Det vil derfor ikke give et retvisende billede af sagsøgers tabte
arbejdsfortjeneste, såfremt der tages udgangspunkt i sagsøgers løn i flere år
forud for ulykken.

STD061446-S01-ST01-K194-T3-L01-M00-\D24



/

Side 7/11

Efter praksis skal der ikke foretages fradrag for den del af sygeperioden, hvor
skadelidte muligt ville have afholdt ferie, jf. herved bl.a. U2004.2227H og
U2009.2914H.

Det er ikke korrekt, at lægebehandlingen af sagsøger ophørte den 30. april
2007, og at der ikke er dokumenteret en rekonvalescentsperiode efter dette
tidspunkt.

Der henvises til bilag 9, side 5, hvor det under datoen 24. april 2007 er anført,
at sagsøger ikke måtte støtte på benet de første 6 uger, og herefter gerne måtte
starte med at støtte.

Samme sted fremgår, at sagsøger skulle have fjernet sting 6 uger senere, d.v.s.
medio juni 2007.

Af bilag 9, side 6, fremgår, at sagsøger forventes uarbejdsdygtig minimum til
1. august 2007.

Den 7. juni 2007 blev der gennemført en operation af sagsøger, og af bilag 9,
side 9, fremgår, at sagsøger var sygemeldt til 30. august 2007.
..."

Sagsøgte har i påstandsdokument af 21. januar 2010 anført følgende:

"...

HOVEDANBRINGENDER:

Sagsøgte bestrider, at man har handlet ansvarspådragende i relation til
sagsøger.

Is og sne kan ikke fjernes fra området, men er en naturlig og uundgåelig del af
arbejdsmiljøet på Thulebasen.

Skaden skete foran DEMWS bygningen. Det pågældende sted gruses ikke, og
der udføres heller ingen saltning. Saltning har ingen effekt på temperaturer
under minus Ca. 12 - 14° C. Grusning har ingen effekt, idet

STD061446-S01-ST01-K194-T3-L01-M00-\D24



/

Side 8/11

gruset simpelthen blæses bort i løbet af ganske kort tid, og grus er i øvrigt
forbudt af de amerikanske myndigheder på det sted, hvor skaden skete. Grus
vil blæse op i luftindtag til radaren og ødelægge denne.

Sagsøger har været bekendt med, at der ikke bliver gruset, idet DEMWS var
hans arbejdsplads. Sagsøger har tidligere arbejdet på radarstation DET-3, hvor
der heller aldrig bliver gruset.

Derimod grader/rufler man overfladen med jævne mellemrum for derved at
mindske glatheden.

Tilsyneladende skyldes skaden, at sagsøger ikke var opmærksom på en klump
is, som han trådte på og derved mistede balancen og brækkede benet.

Efter sagsøgtes opfattelse skete skaden i øvrigt i forbindelse med, at sagsøger
forlod bygningen for at hente arbejdsbilen, der stod parkeret udenfor
bygningen.

Sagsøgte har på grund af vejrforholdene stillet såkaldte Spykes til rådighed
for medarbejderne. Spykes er en form for ekstra sål, der trækkes fast om
skoen/støvlen. De er gratis, og medarbejderne kan hente så mange Spykes
man har lyst til på servicestationen (base supply).

Der bliver på månedlige safety breefings orienteret om sikkerhedsforhold,
herunder anvendelse af Spykes. Herudover kører der slideshows på interne
info-TV-kanaler og på intranettet, både i fritid og arbejdstid. Sagsøgte tvinger
ikke medarbejderne til at bruge Spykes. Dette er et frivilligt tilbud og ikke et
krav. Den enkelte medarbejder finder selv ud af, hvad der findes mest
hensigtsmæssigt, alt efter valg af fodtøj m.v. Som bilag A og B er fremlagt
eksempler på sådanne slides.

Det bestrides således, at sagsøgte har pådraget sig erstatningsansvar overfor
sagsøger. Skaden må betragtes som hændelig i forhold til sagsøgte.

Skaden må skyldes sagsøgers manglende opmærksomhed på forholdene, hvor
han trådte.

Der foreligger desuden egen skyld/accept af risiko af samme grunde.

STD061446-S01-ST01-K194-T3-L01-M00-\D24



/

Side 9/11

Herudover bemærkes, at sagsøger - der siden juni 1999 har været ansat hos
sagsøgte - i en periode var valgt som sikkerhedsrepræsentant og derfor har
haft fuldt kendskab til forretningsgange, særlige faremomenter mv.

Ad erstatningsopgørelsen
Som bilag C, D og E er fremlagt årsopgørelser for sagsøger for henholdsvis
2005, 2006 og 2007. Som det fremgår har årslønnen svinget mellem kr.
468.000,00 og kr. 385.000,00 i de to år før skadeåret, og i skadeåret udgjorde
årsindkomsten kr. 343.000,00.

Sagsøger kræver sig tillagt en meget høj indkomst i tabt arbejdsfortjeneste.
Sagsøger kræver for 5 måneder tabt arbejdsfortjeneste med kr. 269.323,00, jfr.
bilag 1, hvortil kommer pension eller i alt kr. 289.000,00.

Dette svarer til en årsløn på ca. kr. 646.000,00 (kr. 269.323,00: 5 x 12). En
sådan årsløn er ikke realistisk.

Sagsøgers indkomst må under alle omstændigheder fastsættes med
udgangspunkt i de foregående års indtægter sammenholdt med den indtægt
sagsøger opnåede i 2007.

Som bilag F er fremlagt oversigt over flyrejser for sagsøger.

Sagsøger ville - hvis han ikke var kommet til skade - have afholdt ferie i
sommerperioden, således som det også skete i 2006 fra den 14. juni — 12. juli
2006 og dermed ikke haft indtægt.

Ifølge bilag 7 ophørte lægebehandlingen den 30. april 2007. Det er ikke
dokumenteret, at sagsøger var undergivet anden lægebehandling herefter, og
erstatning for tabt arbejdsfortjeneste og godtgørelse for svie og smerte må
derfor ophøre på dette tidspunkt. Der er ikke dokumenteret en lægeordineret
rekonvalescensperiode efter lægebehandlingens ophør den 30. april 2007.
..."

Parterne har i det væsentligste procederet i overensstemmelse hermed, dog har
sagsøgte under hovedforhandlingen erklæret sig enig i sygeperiodens længde.

Rettens begrundelse og afgørelse.

STD061446-S01-ST01-K194-T3-L01-M00-\D24



/

Side 10/11

Det lægges til grund som ubestridt, at sagsøgers tilskadekomst skyldtes det
isglatte vejunderlag, og at der på det sted ved DEMWS, hvor sagsøger faldt,
ikke var foretaget nogen form for glatførebekæmpelse.

Det kan efter bevisførelsen videre lægges til grund - og er heller ikke
imødegået af sagsøger - at saltning ikke har nogen effekt på grund af de lave
temperaturer i området, ligesom det må lægges til grund, at grading/rufling
ikke var muligt på det sted, hvor sagsøger faldt, idet entreprenørmaskinerne
ikke kunne komme ind på stedet.

Med hensyn til muligheden for grusning har Vidne 2, der er ansvarlig for
snerydningsberedskabet, forklaret, at man med jævne mellemrum gruser på
vejene ved hovedbasen, men at man aldrig gruser på vejene op til og ved
DEMWS. Årsagen hertil er, at virkningen er for kort i forhold til
omkostningerne herved, idet jævnlige kraftige storme får gruset til at
forsvinde og/eller nyt snefald eliminerer virkningen af grusning. Det ville
således give folk en falsk tryghed, hvis man grusede. Der er endvidere den
risiko ved grusning, at gruset hvirvles op i blæsten og lukker filtrene på
radaren.

Det fremgår af en "Official copy of transmittede observations for Thule, 2.
April 2007", at temperaturen var -16 graderC, at vinden var "11Kts", og at
vejret var "mostly clouded".

Det lægges endeligt som ubestridt til grund, at sagsøgte anbefalede brugen af
såkaldte "spykes", der kan spændes rundt om alle sko, og at disse udleveredes
til de ansatte, de måtte ønske det, samt at der ikke var retningslinjer for brugen
heraf.

Efter det oven for anførte finder retten ikke, at det er godtgjort, at grusning på
stedet ville have været uden effekt i relation til sagsøgers tilskadekomst. Ved
at have undladt at gruse indgangspartiet til porten ind til bygningen, hvortil
sagsøger kom som led i sit arbejde, finder retten, at sagsøgte har forsømt sin
pligt til at tilrettelægge sagsøgers arbejde sikkerhedsmæssigt fuldt forsvarligt,
og sagsøgte findes derfor erstatningsansvarlig for de skader, som sagsøgeren
pådrog sig ved faldet. Det bemærkes herved, at en arbejdsgiver har en
videregående pligt - i forhold til det almindelige grundejeransvar - til at sørge
for, at ansatte kan færdes sikkert på arealer, der benyttes i forbindelse med
arbejdets udførelse.

Den omstændighed at sagsøgte anbefalede spykes til uden dørs brug og
stillede sådanne til rådighed kan efter de foreliggende oplysninger, herunder
om manglende instruktion og tilsyn, ikke føre til andet resultat.

Der er mellem parterne enighed om sygeperiodens længde. For så vidt angår
erstatningens størrelse finder retten, at sagsøger har krav på sin tabte
arbejdsfortjeneste, således som denne ville have været, såfremt han ikke var

STD061446-S01-ST01-K194-T3-L01-M00-\D24



/

Side 11/11

blevet sygemeldt på grund af skaden, ligesom der efter praksis ikke skal ske
fradrag for den del af sygeperioden, hvor sagsøger ville have afholdt ferie.
Den omstændighed, at sagsøger ikke anvendte spykes, findes efter
omstændighederne, herunder at sagsøger kom til stedet i bil og kun skulle
kortvarigt udenfor, ikke at kunne føre til en nedsættelse af erstatningen. Efter
oplysningerne om den forventelige stigning i sagsøgers indkomst i perioden
efter ulykken tages sagsøgers påstand således til følge som neden for bestemt.

Vedrørende sagens omkostninger forholdes som nedenfor bestemt, idet retten
kan oplyse, at der er tilkendt retsafgift med 5.460 kr., og passende beløb til
dækning af udgift til advokatbistand med 27.500 kr. Retten har ved
fastsættelsen af retsafgift taget hensyn til sagens udfald. Retten har ved
fastsættelsen af passende udgift til advokatbistand taget udgangspunkt i
middelværdien i de gældende takster, som retten ikke har fundet grundlag for
at fravige.

Thi kendes for ret:

Sagsøgte, Greenland Contractors I/S, skal inden 14 dage Sagsøger, betale
214.263,40 kr. med tillæg af procesrente fra den 4. november 2008. Sagsøgte
skal endvidere betale sagens omkostninger til sagsøger med 32.960 kr.

Dommer

STD061446-S01-ST01-K194-T3-L01-M00-\D24